b'\n_START_ARTICLE_\nPomeronas (kolonija)\n_START_SECTION_\nIstorija\n_START_PARAGRAPH_\nPomerono up\xc4\x97s pakrant\xc4\x97se 1581\xc2\xa0m. oland\xc5\xb3 kolonistai i\xc5\xa1 Zelandijos \xc4\xafk\xc5\xabr\xc4\x97 prekybin\xc4\xaf post\xc4\x85. 1596\xc2\xa0m. \xc5\xa1\xc4\xaf post\xc4\x85 sunaikino ind\xc4\x97nai ir ispanai. Kolonistai su savo vadovu Joost van der Hooge pasitrauk\xc4\x97 \xc4\xaf sal\xc4\x85 Esekvibo up\xc4\x97je ir ten \xc4\xafk\xc5\xabr\xc4\x97 nauj\xc4\x85 Esekvibo kolonij\xc4\x85._NEWLINE_Nauja ir \xc5\xbeymiai rimtesn\xc4\x97 kolonizacija buvo prad\xc4\x97ta 1650\xc2\xa0m., kai vadovaujant Oland\xc5\xb3 Vest-Indijos kompanijai buvo kuriamos plantacijos, kuriose dirbo afrikie\xc4\x8diai vergai. Buvo \xc4\xafkurtas ma\xc5\xbeas miestas Nieuw Middelburg, buvo pastatyta Nova Zeelandia tvirtov\xc4\x97, tur\xc4\x97jusi apsaugoti ma\xc5\xbe\xc4\x85 kolonij\xc4\x85. Kolonijai gr\xc4\x97sm\xc4\x99 k\xc4\x97l\xc4\x97 pranc\xc5\xabz\xc5\xb3 korsarai, kurie 1689\xc2\xa0m. u\xc5\xbepuol\xc4\x97 kolonij\xc4\x85 ir j\xc4\x85 visi\xc5\xa1kai sunaikino. Pastatai ir cukraus gamybos \xc4\xafrenginiai buvo sudeginti, o vergai i\xc5\xa1gabenti \xc4\xaf Pranc\xc5\xabzijos kolonijas. Plantacijos nebuvo atstatytos, kolonija buvo apleista._NEWLINE_XVIII a. pabaigoje plantatoriai v\xc4\x97l \xc4\x97m\xc4\x97 Pomerono up\xc4\x97s pakrant\xc4\x97se kurti plantacijas. Bet tuo metu \xc5\xa1ias \xc5\xbeemes administravo Nyderland\xc5\xb3 Esekvibo ir Demeraros kolonijos. 1796\xc2\xa0m. Esekvibo ir Demeraros kolonijas u\xc5\xbekariavo britai, nes Nyderlandai tuo metu buvo Pranc\xc5\xabzijos s\xc4\x85jungininkai._NEWLINE_Pagal Amjeno taikos sutart\xc4\xaf (1802\xc2\xa0m.) kolonija buvo gr\xc4\x85\xc5\xbeinta Nyderlandams, ta\xc4\x8diau po met\xc5\xb3 D. Britanija pareikalavo j\xc4\x85 gr\xc4\x85\xc5\xbeinti jai. Pagal 1814\xc2\xa0m. pasira\xc5\xa1yt\xc4\x85 Anglijos-Nyderland\xc5\xb3 Londono sutart\xc4\xaf buvo sutarta, kad Esekvibo ir Demeraros kolonijos (buvusi Pomerono kolonija \xc4\xaf\xc4\x97jo \xc4\xaf \xc5\xa1ias \xc5\xbeemes) bei Berbiso kolonija turi b\xc5\xabti perduoti D. Britanijai. 1831\xc2\xa0m. \xc5\xa1ios kolonijos tapo Brit\xc5\xb3 Gvianos dalimi.'